Pranešimas apie Komisijos 2015 m. sausio 13 d. posėdyje nagrinėtus klausimus ir priimtus sprendimus

2015 m. sausio 13 d. įvyko Komisijos posėdis, kuriame buvo nagrinėjami šie klausimai:
1. Dėl Rimanto Astrausko kreipimosi „Dėl Lietuvos Respublikos baudžiamojo proceso kodekso papildymo“.
2. Dėl Igno Meškausko kreipimosi „Dėl Lietuvos Respublikos vietos savivaldos įstatymo 7 straipsnio papildymo“.
3. Dėl Komisijos 2014 darbo ataskaitos.

Pirmuoju klausimu buvo nuspręsta Rimanto Astrausko kreipimąsi „Dėl Lietuvos Respublikos baudžiamojo proceso kodekso papildymo“ pripažinti peticija ir priimti ją nagrinėti.
Pareiškėjas siūlo papildyti Lietuvos Respublikos baudžiamojo proceso kodeksą nauju skyriumi: 
„XXXVI SKYRIUS
BAUDŽIAMOSIOS BYLOS ATNAUJINIMAS DĖL NUOSPRENDŽIO
DALIES, KURI YRA SUSIJUSI SU CIVILINIU IEŠKINIU
462 straipsnis. Baudžiamosios bylos atnaujinimo dėl nuosprendžio dalies, kuri yra susijusi su civiliniu ieškiniu, pagrindai ir tvarka, atnaujintos baudžiamosios bylos nagrinėjimas, teismo, išnagrinėjusio atnaujintą baudžiamąją bylą, nutartys
Baudžiamosios bylos dėl nuosprendžio dalies, kuri yra susijusi su civiliniu ieškiniu, atnaujinamos, nagrinėjamos ir sprendimai priimami Lietuvos Respublikos civilinio proceso kodekso XVIII skyriaus „Proceso atnaujinimas“ proceso atnaujinimo pagrindais ir tvarka.“
Antruoju klausimu, vadovaujantis Peticijų įstatymo 7 straipsnio 2 dalimi, buvo priimtas sprendimas Igno Meškausko kreipimosi „Dėl Lietuvos Respublikos vietos savivaldos įstatymo 7 straipsnio papildymo“, kuriame siūloma „Vietos savivaldos įstatymo 7 straipsnį papildyti žodžiais „padeda populiarinti Lietuvos šaulių sąjungos veiklą“, nenagrinėti Peticijų įstatymo nustatytais pagrindais, kadangi nepraėjo vieneri metai, nuo to laiko, kai buvo priimtas sprendimas atmesti šio pareiškėjo peticijoje „Dėl Lietuvos Respublikos vietos savivaldos įstatymo 7 straipsnio pakeitimo“ pateiktą pasiūlymą. 
	2014 m. pareiškėjas teikė Komisijai kreipimąsi „Dėl Lietuvos Respublikos vietos savivaldos įstatymo 7 straipsnio pakeitimo“, kuriame siūlė papildyti Vietos savivaldos įstatymo 7 straipsnį 38 punktu: „dalyvavimas plėtojant Lietuvos šaulių organizacijos veiklą“. 
Komisija 2014 m. birželio 25 d. priėmė sprendimą atmesti peticijoje pateiktą pasiūlymą. Seimas pritarė šiai Komisijos išvadai ir 2014 m. liepos 8 d. priėmė Seimo protokolinį nutarimą atmesti pasiūlymą.
Pagal Peticijų įstatymo 7 straipsnio 2 dalį pareiškėjas, nesutinkantis su peticijų komisijos ar Seimo, Vyriausybės ar savivaldybės tarybos sprendimu dėl peticijoje iškeltų reikalavimų ir siūlymų, turi teisę po vienerių metų nuo šio įstatymo 15 straipsnyje numatyto pranešimo gavimo dienos šio įstatymo nustatyta tvarka pakartotinai pateikti kreipimąsi.
Taigi pareiškėjas gali teikti naują kreipimąsi šiuo klausimu ne anksčiau kaip 2015 m. liepos 10 d. – 2014 m. liepos 10 d. Ignui Meškauskui buvo išsiųstas pranešimas apie Seimo priimtą sprendimą.
Trečiuoju klausimu buvo priimtas sprendimas pritarti Komisijos 2014 m. darbo ataskaitai ir, vadovaujantis Komisijos nuostatų, patvirtintų Seimo nutarimu Nr. VIII-1408, 6 punktu, teikti Seimui.

